Document ID: 32004D0216

32004D0216
L 067/27
JURNALUL OFÍCIAL AL UNIUNII EUROPENE
DECIZIA COMISIEI
din 1 martie 2004
de modificare a Directivei 82/894/CEE privind notificarea maladiilor la animale în cadrul Comunității pentru a include anumite boli ecvine și anumite boli ale albinelor în lista bolilor cu notificare obligatorie
[notificată cu numărul C(2004) 578]
(Text cu relevanță pentru SEE)
(2004/216/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 82/894/CEE a Consiliului din 21 decembrie 1982 privind notificarea maladiilor la animale în cadrul Comunității (1), în special articolul 5 alineatul (2) prima liniuță,
întrucât:
(1)
În conformitate cu Directiva 90/426/CEE a Consiliului din 26 iunie 1990 privind condițiile de sănătate animală care reglementează circulația și importul de ecvidee din țări terțe (2), pesta cabalină africană, stomatita veziculoasă, morva, durina, encefalomielita ecvină sub toate formele, anemia infecțioasă ecvină, rabia și antraxul sunt considerate boli cu notificare obligatorie.
(2)
Anexa I la Directiva 82/894/CEE, care enumeră bolile a căror apariție trebuie declarată Comisiei și celorlalte state membre, include numai pesta cabalină africană și stomatita veziculoasă printre bolile care afectează ecvideele.
(3)
Pesta cabalină africană, stomatita veziculoasă, morva, durina, anemia infecțioasă ecvină și diferitele forme de encefalomielită ecvină sunt boli ecvine înregistrate de Oficiul Internațional de Epizootii (OIE).
(4)
Statele membre OIE sunt obligate să declare prima apariție sau reapariție confirmată a unei boli înregistrate în cazul în care țara sau regiunea țării a fost în prealabil considerată neafectată de această boală sau în cazul în care boala poate avea efecte zoonotice sau în cazul în care evoluția bolii poate avea repercusiuni asupra comerțului internațional.
(5)
În prezent, se consideră că pesta cabalină africană, stomatita veziculoasă, morva, durina și majoritatea formelor de encefalomielită ecvină virală nu au afectat niciodată Comunitatea. Anemia infecțioasă ecvină și anumite forme de encefalomielită ecvină sunt declarate în mod ocazional în Comunitate.
(6)
Gândacul mic de stup și acarianul Tropilaelaps sunt paraziți exotici care afectează albinele și în prezent nu a fost declarat în Comunitate nici un caz cunoscut al acestor boli. Cu toate acestea, în cazul în care ar fi importați, acești paraziți ar putea avea consecințe dezastruoase asupra stării de sănătate a albinei obișnuite și asupra industriei apicole; din acest motiv, aceste boli au fost adăugate pe lista bolilor cu notificare obligatorie în Comunitate.
(7)
Având în vedere consecințele zoonotice posibile ale unora dintre aceste boli, notificarea și informarea rapidă privind apariția acestor boli în interiorul Comunității sunt esențiale pentru prevenirea apariției unor noi boli, precum și pentru circulația și comerțul cu ecvidee și albine.
(8)
Odată cu extinderea Comunității și diversele consecințe ale mediului asupra insectelor vectori care transmit unele dintre bolile menționate anterior, situația în Comunitate în privința acestor boli se poate modifica.
(9)
Prin urmare, este necesar să se adauge morva, durina, anemia infecțioasă ecvină, toate formele de encefalomielită ecvină, gândacul mic de stup și acarianul Tropilaelaps în anexa I la Directiva 82/894/CEE și să se modifice anexa II la respectiva directivă pentru a ține seama de modul în care sunt crescute albinele.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I și II la Directiva 82/894/CEE se înlocuiesc cu textul anexei la prezenta decizie.
Articolul 2
Prezenta decizie se aplică de la data de 25 martie 2004.
Articolul 3
Prezenta decizie se adresează statelor membre.
Adoptată la Bruxelles, 1 martie 2004.

Labels: 12
6